Ifølge Ekstra Bladet er Peter Madsens ubåd "UC3 Nautilus" blevet destrueret.

Det bekræfter vicepolitiinspektør Brian Belling fra Københavns Politi over for Ekstra Bladet.

- Det er rigtigt, at den er væk. Den er blevet skåret op og destrueret på det sted, hvor den har været opbevaret, siger han.

Peter Madsen afsoner en livstidsstraf for drabet og mishandlingen af den svenske journalist Kim Wall.

Da retssagen kørte, besluttede retten, at ubåden skulle destrueres, og det er nu sket.

- Det er sådan, man gør med alle koster. Når sagen er slut, laver man en kosterberigtigelse, hvor man skiller sig af med de koster, der ikke skal beholdes, siger Brian Belling til Ekstra Bladet.

Kim Wall drog i august 2017 ned i dybet med Peter Madsen, men vendte aldrig tilbage.